NG gemeente Dutoitspan - Wikipedia
Die gemeente se huidige kerkgebou op die hoek van Rose- en Dyerplek, Beaconsfield. Dis inegwy op 11 Mei 1957.
Ds. Abraham Kriel, leraar van 1881 tot 1893, toe hy Langlaagte toe is waar hy die Langlaagte-weeshuis begin het.
Ds. Hauptfleisch was Dutoitspan se leraar van 1926 tot hy sy emeritaat aanvaar het in 1940. Hy is in daardie jaar op 23 Desember oorlede.
Ds. S.J. Perold was Duitoitspan se leraar van 1893 tot 1895, toe hy hoofsaaklik weens sy vrou se siekte 'n beroep na Franschhoek moes aanneem. Van 1930 tot sy aftrede in 1936 was hy leraar van Dutoitspan se dogtergemeente Duplooysburg, met wie die band besonder heg was tydens sy dienstyd in die 19de eeu.
In Julie 1871 het 'n vergadering van die lidmate van die NG Kerk op Dutoitspan byeengekom om die eerste kerktent-komitee te kies. Op 10 April 1872 is 'n versoek voor die Ring van Fauresmith gelê om te vra dat die gemeentes van Dutoitspan en New Rush (Kimberley) gestig moet word. Dutoitspan was die eerste werkkring van die NG Kerk hier en is die oudste gemeente van die Kerk op die diamantveld. Die plaaslike ring het lank die naam Dutoitspan gedra, waarna Kimberley 'n afsonderlike ring geword het, net om eindelik met Dutoitspan saam te smelt onder die naam Ring van Kimberley toe daar te min gemeentes oorgebly het om twee ringe te regverdig. Dit was nadat die gemeentes Kimberley-Noord, -Suid en -Militêr in 1999 as Kimberley-Harmonie saamgesmelt het.
1 Ds. Perold se bediening
3 Fotogalery van leraars
Ds. Perold se bediening[wysig | wysig bron]
Binne vier maande ná die vertrek van ds. Abraham Kriel, het Dutoitspan verneem dat prop. Perold, tydelike hulpprediker op Oudtshoorn, die beroep na Dutoitspan aangeneem het. Op Vrydagoggend 30 Junie 1893, was ’n groot aantal gemeentelede op die Beaconsfield-stasie om die jong leraar en sy eggenote te verwelkom. Alles in die natuur was nat en mooi, want dit het die vorige aand baie gereën. Ná die gebruiklike bekendstelling is almal na die Mission Hall. Ds. J.D. Kestell, die konsulent, het daar 'n gebed gedoen en daarna 'n kort welkomswoord tot hulle gerig. Namens die kerkraad het die skriba toe 'n adres aan hulle voorgelees. Die gemeentelike verwelkoming het die Vrydagaand in die Beaconsfieldstadsaal plaasgevind. Op die "tea meeting," te midde van die gemeente, vriende, ds. J.D. Kestell en ander besoekende predikante het die burgemeester, namens die plaaslike stadsraad, ds. en mev. Perold baie hartlik verwelkom. 'n Aantal dames het gesorg vir 'n paar lieflike musieknommers.
Met die bevestiging, op Saterdagaand 2 Julie, het ds. P.J. Perold, die nuwe predikant se broer, van Warrenton die bevestigingsrede gelewer. Die volgende dag, Sondag, het die jong leraar 'n treffende intreerede na aanleiding van Hebreërs 10:7 gehou: "Kyk, ek kom om U wil, 0 God, te doen." Hy het dit baie duidelik gestel dat hy gekom het om te dien, solank die diens na die Wil van God is. In geen ander sin kon hy die dienaar van die gemeente wees nie. Almal teenwoordig was dankbaar dat die vakature so gou weer gevul is. Op sy eerste kerkraadsvervadering het hy in sy toespraak voor die kerkraadslede dit beklemtoon: "Dat wy ons van den Heere geroepen gevoelen moeten om Gods werk te doen." Daarna is al die belangrike boeke van die gemeente, soos die "wette en bepalinge", notules, registers en dokumente deur die kerkraad vir veilige bewaring aan ds. Perold toevertrou.
Vroeg in 1895 het ds. Perold beroepe na Sutherland en Franschhoek ontvang. Tot groot teleurstelling van die gemeente besluit hy om na Franschhoek te gaan. Op 14 April, tydens 'n groot Nagmaal, word van Duplooysburg afskeid geneem. Die opkoms was buitengewoon groot, omdat die band tussen Duplooysburg en die leraar "innig en nou was". Ná afloop van die diens is 'n adres en 'n beurs aan hom alleen aangebied, want weens siekte kon mev. Perold nie teenwoordig wees nie. In sy antwoord wat baie gevoelvol was, het hy almal baie hartlik bedank. Sy afskeidspreek in Dutoitspan is op Sondag 21 April gehou oor Fil. 4:9 „Hetgeen gy ook geleerd en ontvangen en gehoord hebt, doet dat, en de God des Vredes zal met uw zyn." Op daardie en die daarop volgende dae het hulle ook van die Sondagskole, die sendinggemeentes en die konsulentgemeente, Kimberley, afskeid geneem.
Omstreeks 2010 het die NG gemeente Dutoitspan amper duisend belydende lidmate en twee medeleraars gehad, maar in 2015 het dit afgeneem tot 644 en een leraar.
Stephanus Hendrik Kuhn, 1877 - 1880
Abraham Kriel, 1881 - 1893
Stefanus Jacobus Perold, 1893 - 1895
Willem Francois Petrus Marais, 1896 - 1912
Jacob Rabie, 1913 - 1916
Christiaan Rudolph Kotzé, 1916 - 1918
Stephanus de Villiers, 1919 - 1926
Jozua Francois Naudé jr., 1940 - 1945
Johannes Visser, 1945 - 1952
Cornelis Theron, 1953 - 1957
Hermanus Louwrens Burger, 1954 - 1955 (eerste leraar van dogtergemeente Diamantveld)
A.P. Smit, 1958 - 1959 (word argivaris van die Kaapse Kerk)
Johannes Hermanus Frier, 1964 - 1968
Hendrik Christoffel de Wet, 5 Oktober 1974 - 7 April 1985
Lucas Marthinus Coreejes, 19 Desember 1987 - 1995
Fotogalery van leraars[wysig | wysig bron]
Ds. W.F.P. Marais, leraar van 1896 tot 1912.
Ds. Jacob Rabie, 1913 - 1916.
Ds. Jacob Rabie en sy gesin geneem afgeneem toe hy die eerste leraar van Memel was.
Ds. en mev. Johannes Visser. Hy was predikant hier van 1945 af.
Ds. J.H. Frier, leraar van 1964 tot 1968.
Ds. H.C. de Wet, leraar van 1974 tot 1985.
Jaarboek van die NG Kerke, Tydskriftemaatskappy, Wellington, 2008.
(af) Gous, H.G. 1972. Die N.G. Kerk Dutoitspan-Gemeente Beaconsfield-Kimberley 1872 - 1972. Kimberley: Die kerkraad, Dutoitspan.
Ontsluit van "https://af.wikipedia.org/w/index.php?title=NG_gemeente_Dutoitspan&oldid=1883473"